Ester 1:8-11 Ahasveros het sy doel bereik. Sy ekspedisie kan begin en daarom gee hy nog ‘n groot fees vir almal wat in die paleis aanwesig is. Hierdie fees moet weer in alles van hom as die groot koning getuig. Elkeen moet kan eet en drink wat hulle wil. Alles in die paleis moet wys hoe magtig hy is. Hy wil dat alle aandag op sy grootheid gerig is. Ahasveros is die groot man. Hy kan vir alles sorg. Dit was nie net ‘n fees vir die mans nie. Ook die vroue het hulle fees onder leiding van koningin Vasti gehad. Ook die vroue moes as hulle met hulle mans huis toegegaan het vol bewondering vir die koning en die koningin wees. Ahasveros moes vir altyd naam by hulle gemaak het. Dit is die rede dat as die drank op die sewende dag van die fees duidelik invloed op hom gekry het hy die koningin laat roep. Let daarop dat ons in ons hoofstuk steeds lees van koningin Vasti en nie van sy vrou nie. Dit maak duidelik dat Vasti nie Ahasveros se enigste vrou was nie. Sy is een van sy so baie vroue. Sy is die vrou wat hy nou as die beste van hulle uitgekies het. Die wêreld soek die doel van die lewe in mag, in welvaart,in vermaak en in prestasie. Die ware lewe vind jy as jy die HERE en jou naaste dien. Selfs Christus het gekom om te dien! (Mark 10:45) Hy is die groot Koning wat ons ware voorbeeld is.
Ester 1:10-12 Die heers en onderwerp van die aarde is gerig op die bewaar en bewerk van God se skepping. Kyk Gen 2:15. Is gerig op God se heerlikheid as die Koning en die Skepper. Dit is ook daarop gerig dat ‘n mens die goeie soek vir alles wat in God se skepping leef. Die dien as koning, die dien van God en die soek van die goeie vir alles wat leef is die heerlikheid van ons taak op aarde. As die HERE later voorskrifte gee vir die tyd dat Israel ‘n koning kry, word duidelik dat dit geen koning mag wees wat eie eer en heerlikheid soek nie. Hy mag nie ‘n koning wees soos ander volke se konings nie. Ons lees daarvan in Deut 17 o.a: “Hy mag nie vir hom baie perde aanskaf nie, en hy mag die volk nie na Egipte teruglei om baie perde aan te skaf nie, aangesien die HERE vir julle gesê het: Julle mag nooit meer teruggaan op hierdie pad nie. Ook mag hy nie baie vroue aanskaf nie, dat sy hart nie afwyk nie; hy mag ook vir hom nie baie silwer en goud aanskaf nie.” 16,17
Ester 2:15-18 Hierdie verse wys juis dat alles in God se hand is en dat die HERE ondanks Ester se verbondsverlating Sy verbond bewaar. Na ‘n jaar van spesiale kos, allerhande skoonheidsmiddele en van masserings het vir Ester die dag gekom dat sy by koning Ahasveros mag kom. Ahasveros het nog nie die vrou gevind wat hy tot koningin sou uitkies nie. Ester vertrou vir haar verskyning by Ahasveros heeltemal op dit wat Hegai vir haar sê. Sy lyk in die oë van die mense pragtig. As sy by Ahasveros kom, is sy ook vir hom pragtig en die verdere kontak met Ester sorg daarvoor dat hy haar liefkry en haar uitkies as die nuwe koningin. Dit word met ‘n groot koninklike fees bekragtig. As ons nou nie verder sou kyk nie, sou dit kon lyk dat Ester gekry het wat sy gesoek het. Dan kan dit lyk asof sy in eie krag tot groot hoogte gestyg het. Maar wie die geskiedenis deur die bril van God se Woord ken, weet dat die HERE alles regeer. Hy laat Ester ondanks haar verbondsverlating koningin word om in Sy diens Sy volk te bewaar en die aanslag van die duiwel om Christus se koms dood te laat loop. Bo Ester staan die HERE die almagtige en troue God wat ondanks die sondes en swaktes van die verbondsvolk Sy belofte van die bewaring van Sy volk en die koms van die Verlosser waar sal maak.
Ester 3:10-15 Koning Ahasveros is gevoelig vir Haman se argument. Hy gee toestemming om hierdie volk te doen wat Haman wil. Hy gee vir Haman sy seëlring sodat Haman dadelik die amptelik merk op hierdie wet en bevel kan sit. Alles wys daarop dat die duiwel besig is om te wen. Alles wys daarop as ons met menslike oë kyk dat die HERE nie kan waarmaak wat Hy eerder gesê het: “Skrywe dit as ‘n aandenking in ‘n boek en prent dit Josua in, dat Ek die gedagtenis van Amalek onder die hemel heeltemal sal uitdelg." Eks 17:14. Alles wys daarop dat God se plan van verlossing op ‘n mislukking sal uitloop. Dit is die situasie nadat Ahasveros sy seëlring aan Haman gegee het. Dit word nog beklemtoon en nog dringender as ons lees wat die bevel inhou waaronder die koning se seël verskyn. Die bevel wat uitgaan is ‘n opdrag om regtig die hele volk Israel van die aarde uit te roei. Van die net gebore baba tot die oudste Israeliet wat op aarde leef. Aan almal wat beheer oor sekere dele van die land het, word hierdie bevel gestuur en dit word na hulle gestuur in die taal van mense wat daar leef. Almal moet verstaan wat gedoen moet word en almal moet saamwerk. Die hardlopers bring die bevel die hele ryk deur. Ons sien ook op ander oomblikke in die geskiedenis dat dit lyk asof die duiwel wen. So was dit ook toe Christus aan die kruis gesterf het en in die grafte gelê is. Juis dan wys die HERE dat Hy meer as Sy grootste teenstander is.
Ester 3:7 Die HERE sorg daarvoor dat in die eerste maand van die jaar die lot die laaste maand van daardie jaar sal aanwys. Die HERE sorg deur Sy regering daarvoor dat tyd vir redding geskep word. Dit is God wat daarvoor sorg dat die pad na die Verlosser, na die vervulling van Sy beloftes, na die kom van die nuwe Jerusalem oop bly hoe die duiwel ookal tekeregaan. Ons sien dit steeds weer in die geskiedenis. As Moses gebore word, word hy na ‘n rukkie in ‘n kissie op die rivier die Nyl gelê. Die Here God sorg dat die prinses daar toe kom en Moses opmerk en in haar huis opneem.
Die wyse uit die Ooste kom om die Here Jesus as die Verlosser te vereer. Herodes hoor hiervan en maak sy plan om hierdie kind te vermoor. Dit is geen toeval dat Josef ‘n droom kry waarin hy opdrag kry om vir die wyse te sê dat hulle nie na Herodes terug te gaan nie. Waarin hy ook hoor dat hy met die heilige Kind na Egipte moet vlug. Die HERE wys dat Hy tot verlossing van Sy volk regeer. Die HERE wys dit ook in die datum wat Hy deur die lot aanwys. Dit is die 13e van die 12e maand. Dit is naamlik ´n darum naby die viering van die Pasga. Kyk Eks 12:6 Die HERE sal daarvoor sorg dat aan die einde van die jaar Sy volk weer fees van verlossing kan vier en dan met dubbele vreugde omdat die HERE dan weer konkreet Sy hand van beskerming en verlossing gewys het!
Ester 1-3 As ek nou nadink oor wat ons in Ester 1-3 gelees het, gaan my gedagtes na wat in ons tyd gebeur. Somtyds leef ‘n mens, leef ‘n kerk in ‘n tyd van teruggang. ‘n Ruk gelede het jy saam met ander diepe en vaste oortuigings gehad. Jy het saam met die gemeente en ook met ander gemeentes vol van geloofsmoed in die wêreld gestaan. Jy het saam met die gemeente jou opdrag in die wêreld raakgesien en jy was entousiasties dat jy so vir Christus in die wêreld kon leef en stry. Jy het ook duidelik vanuit God se eie Woord raakgesien wat in die wêreld rondom jou aangaan en dit vanuit die Woord kon en wou beoordeel. Die kerk was nie vaag nie. Die kerk het nie met die wêreld se gevoel saamgery geword nie. Dan kom die teruggang. Mense wil nog glo, maar raak so onseker. Die sekerhede vanuit God se eie Woord verdwyn al hoe meer. Al hoe meer mense begin sê: Dit is in ons tyd tog moeilik om dit te glo. Om te glo dat die HERE oor alles regeer, kan ons nie meer werklik aan die mense rondom ons vertel nie. Dat die mens van homself so in en in sleg is, is tog nie meer iets van ons tyd nie. Dat dit belangrik is van watter kerk jy lidmaat is en dat dit met gehoorsaamheid aan Christus te doen het, kan jy dit nog sê? Mense rondom jou, in jou eie gemeente begin so praat. Somtyds kom hierdie geluide selfs van voorgangers. Baie broers en susters in die kerke raak onseker. Hoe gaan ‘n mens daarmee om? Daaroor môre verder.
Ester 4:1-7 Die HERE bring deur Haman se wet Sy volk in die nood, Hy tugtig hier Sy volk en daardeur staan hierdie volk vir ‘n keuse. Dit is die manier waarop die HERE in die verbond dikwels met Sy volk omgaan. Die volk moet ‘n duidelike geloofskeuse maak. Soek hulle dit nou by HERE, bely hulle hul sondes en soek hulle God se hulp om hierdie groot gevaar af te wend? Doen hulle nou wat die Gees deur Jakobus sê: “Verneder julle voor die Here, en Hy sal julle verhoog?” 4:10. Dit gebeur ook in ons eie lewens dat die lewe so’n pad met ons stap dat ons skielik in baie moeilike omstandighede kom. Ek sê dit nou eintlik nie reg nie. Dit is nie die lewe wat hierdie pad met ons stap nie maar die HERE. Hoe belangrik is dit dan om eerste ons eie lewe te toets en op die HERE te let. Om vir jouself te vra: Hoe staan dit met my lewe vanuit en vir Christus? Is die HERE werklik vir my die belangrikste in my hele lewe? Wys die HERE my nou op ‘n verkeerde ontwikkeling of ‘n duidelike sonde in my lewe waarvan ek my moet bekeer? Gee Vader in die hemel hierdie moeilikhede in my lewe om my te leer om werklik op Hom te vertrou en in Hom my rus te vind? Elke probleem en hartseer in my lewe stel my vir die keuse of ek by Christus my lewe soek of dat ek op myself of ander mense vertrou. Moeilike dinge in die lewe van God se kind en van God se volk wys dat die HERE met ons besig is, dat Sy liefde ons nie verlaat het nie. Hy wil ons dan dra!
Ester 4:1-7 Haman het sy plan gemaak. Die duiwel het Haman se haat teen Israel ingeskakel om dit sover te kry. Haman was ‘n gewillige instrument van die duiwel om die mense te kan doodmaak wat volgens God se belofte die Verlosser in die wêreld moet voortbring. Die oorlog tussen die saad van die slang en die saad van die vrou is hier in volle gang. Die HERE het ons in Gen 3:15 al vertel dat hierdie oorlog sal kom. Dit is gevolg van ons sondes. Nogtans het die HERE God toe al duidelik gemaak dat Hy altyd bo die oorlog staan en dat niemand kan keer dat hierdie oorlog in die ewige voordeel van die saad van die vrou beslis sal word nie. Jesus Christus sal kom en die oorwinning behaal. Nogtans maak die duiwel steeds weer sy planne en hoop hy dat een van sy planne nogtans vir hom die oorwinning sal bring. Die HERE wys dan weer dat Hy regeer en nie die duiwel met sy duiwelse mag nie. Die eerste wat die HERE nou gebruik om die duiwel se plan te laat misluk is Mordegai. Die Mordegai wat God se Naam en sy deel wees van God se volk nie openlik wou bely nie, word deur God so in die nood gedryf dat hy God se Naam en sy kind van die HERE wees openlik bely. Na Haman se bevel loop Mordegai met rouklere in Susan rond. Hy trek daarmee aandag. Hy wil daarmee ook die aandag van Ester trek. Ester moet weet wat aangaan. Sy leef in die paleis waar die wette en bevele van die koning nie openlik bekend gemaak word nie.
Ester 4:13-17 Ester rig haar in die nood tot die HERE. Hoe belangrik is dit ook vir ons in 2015 dat ons vir die HERE vra dat ons ons roeping en opdrag in die land waar ons woon, mag verstaan en uitleef. Dat ons so ons lewens in die hande van koning Christus lê. In die hande van Hom wat dan ook vir al die kere dat ons in slapheid, in laksheid, in vertroue op onsself geleef het aan die kruis gely het. Christus het deur Sy lyding vir ons verdien dat God se Gees in ons geloofsmoed wil gee. Dan leer ons raaksien dat ons nie sonder hierdie geloofsvertroue, sonder die lewe in die gebed naby die HERE as kerk 'n goeie en rustige lewe kan lei nie. Dit is ook die rede hoekom Paulus ons in 1 Tim 2:1,2 leer:
Ester 5:1,2 Ester gaan nou op pad na Ahasveros se amptelike troonsaal. Die saal waarin niemand anders mag kom nie as die mens wat die koning laat roep het. Sy loop na hierdie deel van die paleis en nou word dit werklik spannend. Sy stap die troonsaal binne. Sy doen dit terwyl God se volk vas, terwyl die gebed van God se volk na die HERE opgaan. Ester sien nou haar man en die koning sien haar terwyl hy haar nie geroep het nie. Wat sal gebeur? ‘n Mens kan jou verbeel dat almal baie verbaas was en jy in die troonsaal ‘n speld kon hoor val. So stil en vol van spanning. Sal Ahasveros nou sy dienaars stuur en Ester laat boei wat dan haar doodvonnis beteken? Of sal hy sy septer na haar uitsteek? Ons sien hier die HERE se wonderlik werk. Ons sien hoe Hy die gebed van Sy volk wat besig was om van Hom af te val, verhoor. Ons sien hier ook die HERE se goedheid vir ons vandag! God se volk het vanweë hul slordige lewe met de HERE verdien dat hulle uitgeroei word en dat die hele verlossing deur die Verlosser nooit sal kom nie. Ons is regtig van onsself nie beter as God se volk toe nie. As die HERE volgens reg toe sou geoordeel het, sou hy nie na die gebed van Sy volk geluister het nie en sou ook niemand van ons met Christus geleef het nie. Dan sou Dawid se familie uitgeroei wees en Christus nie gekom het nie. Ons sien hier die HERE se wonderlike liefde raak. Ook vir ons deurdat Hy Ahasveros se septer na Ester laat uitsteek.
Ester 5:3,4 Ahasveros besef dat sy vrou nie sommer na hom toegekom het en haar lewe gewaag het nie. Hiervoor moet ‘n baie spesiale rede wees. Hy vra dan ook dadelik wat haar versoek is. Dan hoor ons woorde uit Ahasveros se mond wat tipies vir konings in daardie deel van die wêreld is. Hulle wys hulle goeie gesindheid deur ‘n belofte te doen waarin hulle sterk oordryf. Ester al vra jy die helfte van die ryk dan sal ek dit vir jou gee. Dieselfde lees ons later by koning Herodes as Salome voor hom gedans het. Dan sê hy vir haar: “Net wat jy my vra, sal ek jou gee, al was dit ook die helfte van my koninkryk”. Mark 6:23
Ester 5:9-12 Hoe bly is Haman. Hoe goed was sy dag. Dit gaan met hom klopdisselboom. Hy gaan so bly uit die paleis uit op pad na sy eie huis. Hy stap uit die paleis uit en daar sit Mordegai. Weer bly Mordegai sit en weier om uit eerbied vir die tweede man in die land op te staan en hom eer te bewys. Mordegai staan nie op vir die man wat die wet gemaak het om Israeliete uit te roei nie. Hy wil wys dat hy vir hierdie man wat hy verag nie bang is nie.
Ester 5:13,14 Ons weet dat Haman onder die HERE se regering hierdie paal vir homself, vir sy eie dood gebou het. Hy word so’n sinnebeeld daarvan dat die HERE die trotses heeltemal sal verneder. Hulle sal niks oorhou as ‘n bestaan in die ewige dood nie. Haman verloor alles: sy seuns (9:6-12) sy besittings (8:7); sy posisie en daarmee sy huis (8:1,2) en ook sy lewe. Haman die handlanger van die duiwel wat in die stryd teen Christus hom laat inskakel het, word deur sy afsterwe op hierdie paal vir ewig na die hel verwys. Haman kan nie voorkom dat die Here Jesus in die wêreld gekom het nie. Geen Amelekiet, geen nakomeling van Agag, geen duiwel kon daarvoor sorg dat die Lam van God wat uit die familie van Dawid gebore is aan die paal op Golgota Sy versoeningswerk voltooi het nie. Niemand kon voorkom wat ons in 1 Petrus 2 lees: “Christus self het ons sondes in sy liggaam op die kruishout gedra, sodat ons die sondes kan afsterwe en vir die geregtigheid lewe; deur wie se wonde julle genees is. Want julle was soos dwalende skape, maar nou het julle teruggekeer na die Herder en Opsiener van julle siele.” 2:24,25 Christus het Sy lewe afgelê en daardeur toe die vloek vir hulle wat vir hulle trotsheid vergifnis by Christus soek vir ewig weggedra. Die duiwel het met al Sy planne en werk die dra van die vloek van die wet (Gal 3:12-14) vir die gelowiges deur Christus nie kon verhinder nie. Ook nie deur Haman nie.
Ester 6:3 As Ahasveros nou vra watter beloning Mordegai gekry het, is die antwoord dat hy nooit ‘n beloning gekry het nie. Dit was vir die koning eintlik ‘n groot skande dat hy Mordegai nooit beloon het nie.
Ester 6:6-10 Haman wil vir homself so’n eerbewys kry dat dit vir almal in die ryk duidelik is dat hy die tweede in die ryk is. Die eerste wat gedoen moet word, is dat die man ‘n koninklike kleed aankry. Dit is klere waarvan die mense in die stad kan sien dat dit die koning se klere is. Dan moet daardie man op ‘n perd ry wat ‘n perd is waarop tot nou toe net die koning gery het. Behalwe die koning ry net die troonopvolger op so'n perd. 'n Voorbeeld daarvan is dat Salomo toe hy deur Dawid as opvolger aangewys is op Dawid se muil mog ry. Sien 1 Kon 1:38. Die derde belangrike wat Haman noem, is dat een van die vorste moet sorg dat die koninklike klere aangetrek word en daardie vors moet self langsaan die perd deur die stad stap. Dit terwyl die man vir wie koning eer wil bewys op die perd sit. Hy moet roep: “So word gedoen aan die man aan wie die koning eer wil bewys.” Haman kry so lekker. Hoe geniet Haman van wat met hom gaan gebeur. Die dag kon vir hom nie beter begin het nie. Haman droom in eie hoogmoed en trots. Hoe wreed word hierdie trotse droom versteur! Nou gebeur onder God se regering iets wat heeltemal nie in Haman se gedagtes meer was nie. Hy is die vernaamste van al die vorste wat die eerbewys aan Mordegai moet bewys. Ek moet nou dink aan Spreuke 28:10: “Wie die opregtes laat verdwaal op ’n verkeerde weg, sal self in sy eie kuil val; maar die opregtes sal die goeie beërwe.”
Ester 6:6-10 Die HERE verneder Haman, verneder die duiwel. Hy wys dat die duiwel en Sy helpers die gang van die geskiedenis nie in hulle hande het nie. Haman en ook die duiwel kan indrukwekkende planne maak maar elke keer as dit lyk asof dit die volmaakte plan was om Christus kerk te vernietig wys die HERE dat Hy regeer. Hy laat dit dan in duie laat stort of Hy gebruik dit in Sy diens tot verwesenliking van Sy plan van verlossing. ‘n Pragtige voorbeeld daarvan in die Nuwe Testament is die hoëpriester Kajafas wat hom ook deur die duiwel laat gebruik. Kajafas meen as die duiwel se helper dat dit vir die volk nodig is dat Jesus uit die pad geruim word. Hoe Kajafas ook as Christus se teenstander optree nogtans wys hy in die woorde wat hy spreek wie Christus is en werk hy daaraan saam dat die HERE Jesus Sy werk volgens God se plan kon doen. Ons lees in Joh 11 dat Kajafas vir die Jode sê: “Julle weet niks nie en dink nie daaraan dat dit vir ons voordelig is dat een man vir die volk sterwe en nie die hele nasie omkom nie”. Let dan op die Hielige Gees se heerlike toevoeging in die volgende vers: "En dit het hy nie uit homself gesê nie; maar omdat hy daardie jaar hoëpriester was, het hy geprofeteer dat Jesus vir die volk sou sterwe.” Vers 51,52. Niemand kon keer dat Christus vir God se volk Sy werk as Verlosser tot die einde gedoen het om elkeen wat in liefde vir Hom leer leef het, vir ewig in vrede met die HERE te laat leef nie.
Ester 6:11-14 God se volk kry ‘n heerlike onverwagse antwoord van die HERE k terwyl hulle slaap. Hy gee dit Sy volk, Sy bemindes in die slaap. In die nag sorg Hy daarvoor dat in die vroë oggend van die nuwe dag vir God se volk in Susan ‘n heerlike teken van verlossing kom. Skielik is Mordegai in die strate van Susan te sien met die grootste eer wat ‘n mens kan kry. Hy is een van die geeerdes van die koning. Dit terwyl die vervolger van die kerk Haman langsaan die perd stap en die eer van die koning vir Mordegai bekend moet maak. Die HERE het daarvoor gesorg terwyl niemand daaraan iets kon doen nie. Hy het daarby geen plan van iemand van Sy eie volk ingeskakel nie. Die HERE wys dat Hy van niemand van geen menslike plan afhanklik is om Sy volk te bewaar, om die ewige verlossing, die volledige vergewing van sondes vir Sy kinders te laat kom nie. Hy gebruik daarby selfs die plan van Sy volk se teenstander. Hoe groot is die HERE, hoe seker en veilig die verlossing omdat dit Sy werk is! Die HERE verhoog Mordegai ondanks wat hy vroeër gedoen het. Hy doen dit om Sy volk Sy genade te wys en hulle weer ware geloofsmoed te gee. As ek dit skryf moet ek dink aan wat de Gees oor die groot plan van verlossing deur Christus skryf: Wat die oog nie gesien en die oor nie gehoor het en in de hart van ’n mens nie opgekom het nie, wat God berei het vir wat Hom liefhet.’1 Kor 2:9
Ester 7:1-3 Ahasveros en Haman kom saam by die koningin om saam met haar aan ‘n feesmaal aan te sit. Die gewone maaltyd is verby as ons by vers 2 gekom het. Die woorde wat daar vir die drink van wyn gebruik word wys daarop dat dit hier gaan om die drink van wyn na die maaltyd. Dit was veral aan die hof gewoonte om na die maaltyd saam in alle rus wyn te drink. Nou het hulle die tyd om rustig te praat.Koning Ahasveros besluit dan ook dat nou die tyd gekom het dat koningin Ester haar versoek aan hom kan voorlê. Ons moet bedink dat nou ‘n baie kritiese oomblik in hierdie geskiedenis aanbreek. Ons is dalk geneig om te sê dat dit vir Ester tog geen vraag is wat Ahasveros na haar versoek gaan doen nie. Hy het tog al gesê dat hy haar versoek sal inwillig! As ons so dink, dink ons te maklik, dan sien ons nie op die regte manier die konkrete situasie raak nie. Ons moet bedink dat Ahasveros ‘n baie wispelteurige en grillige koning was. Hy het vanweë sy wreedheid en onbetroubaarheid bekend gestaan. Dit raak nou spannend! Ester moet nou met gevaar vir eie lewe vir God se volk pleit. Sy kan nie doen wat die Here Jesus gedoen het nie. Hy is dit wat deur Sy sterwe vir elkeen wat glo vergifnis en ewige lewe verdien het. Ester wys deur wat sy nou doen wel na Christus as die enigste Verlosser wat Sy lewe gegee het om God se oordeel vir altyd van ons weg te dra. Die antwoord op Ester se vraag is beslissend of Christus nog kan kom.
By Haman gaan dit nie om berou vanuit sy hart nie. Hy probeer net om sy eie belange te red. Die HERE gee op die opregte berou vergifnis maar nie as dit net uiterlik is nie.
Ester 7:7,7 Ek kom nog terug op wat ek gister geskryf het. Wat moet gebeur met iemand wat ‘n ander of meerderes met opset vermoor het? Wat moet met so ’n moordenaar gedoen word as hy in die tronk deur God se liefde tot bekering kom? Wanneer in sy lewe die opregte berou kom oor die moord wat hy gepleeg het? Moet die doodstraf nog uitgevoer waartoe hy veroordeel is? As ek dit skryf moet ek ook dink aan die gewoonte wat in Nederland bestaan het as iemand tot die doodstraf veroordeel is. Dan het in die dae voordat die doodstraf uitgevoer is ‘n predikant die gevangene kom besoek en hom opgeroep om sy sondes voor die HERE te bely. Alles is gedoen om die gevangene tot vrede met God te bring sodat hy nie die ewige dood sou binnegaan nie. Dis regverdig dat ‘n moordenaar sy straf kry. Dit is barmhartig dat ons probeer om die moordenaar tot belydenis van skuld te bring. Die regverdigheid en barmhartigheid behoort altwee hul plek te behou. Ek dink nou ook aan die Here Jesus wat aan die kruis hang wat die een moordenaar wat sy skuld bely nie van die kruis af laat kom nie maar hom wel die toegang tot die paradys gee. Die skuldige wat regverdig veroordeel is, moet sy straf op aarde kry nogtans sal hy as hy opreg sy skuld bely het vry van al sy sondes vir ewig by die Here woon en leef. Ons kan Ester niks verwyt nie as sy nie vir Haman se lewe by die koning pleit nie.
Ester 7:8-8:2 Haman ondergaan ‘n skandelike dood aan die baie hoë paal waarop hy gespies word. Dit is nog nie die einde van God se verlossing wat Hy vir Sy volk gee nie. Nie net Haman word verslaan nie maar ook stel Ahasveros nou die Jood Mordegai in Haman se plek aan. Hy gee hom selfs sy seëlring sodat Mordegai alles kan doen om nog te voorkom dat God se volk uitgeroei word. Die HERE se sorg vir Sy volk is so’n heerlike sorg vol van liefde! Dit ondanks so baie ongehoorsaamheid en louheid wat ook by Ester en Mordegai en ‘n groot deel van Sy volk aanwesig was. Die HERE wys hier hoe niks en niemand Sy verlossingsplan kan vernietig nie. Dit wat ons hier lees staan in die groot geheel van God se oorwinning oor al Sy vyande. (Rigt 5:31) Hy is dit wat al Sy vyande eendag aan die voete van Hom en aan die voete van Sy volk sal lê. Dit is die Here Jesus wat die groot oorwinning behaal het. Die duiwel moes juis deur Sy dood en opstanding Sy kop buig. Wie dan ook in Christus se leër sy plek inneem, is oorwinnaar. Dan stry jy nie in eie krag nie maar in God se krag. Wie nie vir Christus wil stry nie, wie met die hoofstroom wil saamgaan moet weet dat hy nie in die oorwinning deel nie. Dan sal jy al noem jy jou Christen eendag deur Christus weggestuur word as iemand wat in werklikheid gedros het en met die wêreld geheul het. Hoe goed en belangrik is dit om jou met ‘n hart vol liefde by Christus se leer te voeg!
Wat was dus die omstandighede vir Ester en Mordegai en die ander Jode twee maande gelede? Hulle was toe bly met Haman se dood. Hulle wag nou op verdere aksie om die bedreiging dat hulle die 13e van die laaste maand almal doodgemaak mag word van hulle weggeneem word. Tussen omtrent die 20e van die eerste maand en die 20e van die derde maand het niks gebeur nie. Koning Ahasveros neem op hierdie punt geen enkele inisiatief nie. Dit lyk asof God se volk ‘n skynoorwinning behaal het en die duiwel nog altyd in beheer is. So was dit ook toe Christus aan die kruis gehang het en toe uitroep dat Hy alles volbring het. Kort daarna het Hy gesterf. Dan lyk dit asof die HERE nie in beheer is nie. Dit lyk dit nogtans asof die duiwel oorwin het. Maar op die derde dag! Dan staan Christus op!
Esther 8:5-8 Ons sien hier weer hoe die HERE ook die konings se harte regeer. Hy sorg daarvoor dat Ahasveros regtig na Ester luister en ook bewoë is oor wat sy sê. Die eerste deel van sy antwoord maak al duidelik dat hy nie onverskillig teenoor die Joodse volk staan nie. Ester moet veral nie dink dat die lot van haar volk hom onverskillig laat nie. Dit het hy tog al daarin bewys dat hy Haman se besittings vir Ester gegee het. Hy sê dit vir Ester en Mordegai. Nou word duidelik dat ook Mordegai hierby aanwesig was.
Ester 8:10-17 Nou sal in die ryk bekend word dat die koning die Jode ondersteun en dat die tweede man in die ryk ‘n Jood is terwyl ook die koningin ‘n Jodin is. Die mense sien ook raak dat die Jood Mordegai ‘n baie magtige persoon geword het. Hy dra die amptelike klere wat duidelik maak dat behalwe die koning in hierdie wêreldryk niemand so magtig as hy is nie. Hy het nou uiterlik vir die mense die posisie gekry wat Josef in Egipte en Daniël aan die Babiloniese hof gehad het. Dit is die HERE wat terwille van Sy volk, van die ewige verlossing, van Sy naam Mordegai hierdie posisie gegee het. As die HERE so gewerk het en dit vir God se volk eers in Susan en later ook in die ander dele van die ryk bekend word, gee dit intense en uitbundige blydskap. ‘n Blydskap wat selfs gedeel word deur nuwe Jode. Nuwe gelowiges uit ander volke. Gelukkig is die lewe van God se kinders nie ‘n lewe waarin jy die HERE nie sien werk nie. Wie sy oë in geloof oop het, sien hoe dit die HERE is wat in die geskiedenis, ook in die geskiedenis van jou eie lewe werk. Selfs die mense wat saam met God se volk in Susan woon is nou bly en vrolik. Die vorige keer wat Haman se wet uitgevaardig is, was die inwoners van die stad ontstel. Nou is hulle bly as hulle sien en hoor wat Mordegai gedoen het. Ons sien hier die werklikheid van Spreuke 11:10: “Oor die voorspoed van die regverdiges jubel ‘n stad, en as die goddelose omkom , is daar gejubel.”
Ester 8:10-17 Die blydskap vind ons veral by God se volk en hierdie vrolikheid brei elke dag ‘n stukkie verder in Ahasveros se ryk uit. Die HERE se werk sorg vir werklike vreugde en vrolikheid. Dit wat ‘n mens tot in die diepste van sy bestaan bly maak, is God se werk van verlossing. Dit is die verlossing wat geen mens reg kan kry in eie krag nie. Dit is die verlossing wat die geskiedenis en die omstandighede regtig verander. God se werk van verlossing sorg vir ‘n verandering wat selfs ‘n koning van ‘n groot ryk nie deur eie insig en krag kan bewerk nie. Dit is die verlossing wat in Christus op ‘n onnavolgbare manier na ons toekom. Soos die evangelie van Christus oor die wêreld gebring word so kom daar mense, kom daar gemeentes wat in diepe blydskap en vrolikheid lewe ook as die lewe swaar is. Omdat Christus alleen hulle van die ewige straf en dood gered het. Daarom wys Paulus daarop dat dit wat ons in Jes 52:7 lees sy vervulling vind in hulle wat Jesus Christus as die enigste Redder verkondig: “Hoe lieflik is op die berge die voete van hom wat die goeie boodskap bring, wat vrede laat hoor, wat goeie tyding bring, wat verlossing uitroep; wat aan Sion sê: Jou God is Koning!” Kyk ook Rom 10:15 Sonder die ken van die HERE in Sy verlossing, ken ‘n mens geen ware en blywende blydskap nie. Hierdie diepe en ware blydskap is nie net vir mense wat deur die bloedband van Abraham afstam nie.